                        ЕСЕПТІК БАЯНДАМА
Жетісу облысы бойынша Сауда және тұтынушылардың құқықтарын қорғау департаментінің 2026 жылдың 9 айында атқарған жұмыстары туралы

Құрметті әріптестер!
Бүгін Сіздердің назарларыңызға Қазақстан Республикасы Сауда және интеграция министрлігінің Жетісу облысы бойынша Сауда және тұтынушылардың құқықтарын қорғау департаментінің 2026 жылдың 9 айында атқарған жұмысының негізгі нәтижелерін ұсынамын.
Біз үшін тұтынушылардың құқықтарын қорғау – бұл тек статистикалық көрсеткіштер немесе келіп түскен өтініштердің саны ғана емес.
Әрбір өтініштің артында нақты азаматтың құқығы, қаржысы және әділ шешімге деген үміті тұр.
Сондықтан Департамент жұмысының негізгі мақсаты – әрбір мәселені нақты нәтижеге дейін жеткізу: азаматтардың қаражатын қайтару, анықталған заң бұзушылықтарды жою, кәсіпкерлердің заң талаптарын сақтауын қамтамасыз ету және қажет болған жағдайда тұтынушылардың құқықтарын сот арқылы қорғау.
Есепті кезеңде Департаментке тұтынушылардан 1009 өтініш келіп түсті.
Оның ішінде:
· 786 өтініш бойынша тұтынушылардың талаптары толық қанағаттандырылды;
· 223 өтініш бойынша азаматтарға қолданыстағы заңнама талаптарына сәйкес құқықтық түсіндірмелер берілді.
Жүргізілген жұмыстардың нәтижесінде тұтынушыларға 70 миллион теңгеден астам қаражат қайтарылды.
Өтініштер азаматтарға қолжетімді барлық байланыс арналары арқылы қабылданды. Атап айтқанда, «E-Otinish» ақпараттық жүйесі, Іс жүргізу бөлімі, Telegram-бот, сенім телефоны және азаматтарды жеке қабылдау арқылы келіп түскен өтініштер қаралды.
Өтініштердің салалық құрылымына тоқталатын болсақ:
· бөлшек сауда – 282 өтініш;
· электрондық сауда – 148 өтініш;
· тұрғын үй-коммуналдық шаруашылық саласы – 140 өтініш;
· тұрмыстық қызметтер – 98 өтініш;
· байланыс қызметтері – 45 өтініш;
· білім беру саласы – 39 өтініш;
· қоғамдық тамақтану саласы – 38 өтініш;
· туристік және көлік қызметтері – 23 өтініштен;
· медициналық қызметтер – 7 өтініш;
· қаржылық қызметтер – 1 өтініш;
· басқа да салалар – 78 өтініш;
· сауда саласы – 87 өтініш.
Бұл көрсеткіштер тұтынушылардың құқықтарын қорғау мәселелері азаматтардың күнделікті өміріне тікелей әсер ететін сауда, электрондық сауда, ТКШ, тұрмыстық және өзге де қызмет көрсету салаларын қамтитынын көрсетеді.
II. САУДА САЛАСЫНДАҒЫ БАҚЫЛАУ ЖҰМЫСТАРЫ
Есепті кезеңде Департаменттің сауда саласындағы бақылау жұмыстары күшейтілді.
2026 жылдың 9 айында 70 жоспардан тыс тексеру жүргізіліп, оның 67 жағдайында Қазақстан Республикасының «Сауда қызметін реттеу туралы» Заңының талаптарын бұзу фактілері анықталды.
Атап айтқанда:
· әлеуметтік маңызы бар азық-түлік тауарларына белгіленген сауда үстемесінің мөлшерін арттыру бойынша – 55 тексеру;
· тауарларға баға белгілерінің болмауы бойынша – 12 тексеру жүргізілді.
Тексеру нәтижелері бойынша кінәлі тұлғалар әкімшілік жауаптылыққа тартылды.
Атап айтқанда:
ҚР ӘҚБтК-нің 204-4-бабының 1-бөлігі бойынша – 142 әкімшілік хаттама жасалып, жалпы сомасы 2 266 965 теңге мөлшерінде айыппұл салынды.
ҚР ӘҚБтК-нің 204-4-бабының 2-бөлігі бойынша – 1 әкімшілік хаттама жасалып, 648 750 теңге мөлшерінде айыппұл салынды.
ҚР ӘҚБтК-нің 193-бабының 4-бөлігі бойынша – 32 әкімшілік хаттама жасалып, жалпы сомасы 467 100 теңге мөлшерінде айыппұл салынды.
ҚР ӘҚБтК-нің 193-бабының 5-бөлігі бойынша – 1 әкімшілік хаттама жасалып, 140 562,5 теңге мөлшерінде айыппұл салынды.
Сонымен қатар, ҚР ӘҚБтК-нің 204-2-бабы бойынша 3 нарыққа әкімшілік жауаптылық шарасы ретінде ескерту қолданылды.
Осы бағыт бойынша көрсетілген мәліметтерге сәйкес, 179 хаттама толтырылып әкімшілік айыппұлдардың жалпы сомасы 3 523 377,5 теңгені құрады.
[bookmark: _Hlk241132062]III. БАҚЫЛАУ-ҚАДАҒАЛАУ ЖӘНЕ ӘКІМШІЛІК ШАРАЛАР
2026 жылдың 9 айында Департамент тарапынан 38 жоспардан тыс тексеру жүргізілді.
Олардың нәтижесінде 34 жағдайда Қазақстан Республикасының «Тұтынушылардың құқықтарын қорғау туралы» Заңының талаптарын бұзу фактілері анықталды.
Анықталған бұзушылықтар бойынша 42 әкімшілік құқық бұзушылық туралы хаттама толтырылып, кінәлі тұлғалар заңнамада белгіленген тәртіппен әкімшілік жауаптылыққа тартылды.
Атап айтқанда:
ҚР ӘҚБтК-нің 190-бабы 5-бөлігінің 1) тармақшасы бойынша – 5 тұлғаға жалпы сомасы 108 125 теңге мөлшерінде айыппұл салынды.
Бұл норма тұтынушы бұрышында сатушы, дайындаушы немесе орындаушы туралы, тұтынушылардың құқықтарын қорғау саласындағы уәкілетті орган туралы, тұтынушылық дауларды сотқа дейінгі реттеу субъектілері туралы ақпаратты, сондай-ақ тұтынушының бұзылған құқықтары мен заңды мүдделерін қалпына келтіру үшін оларға жүгіну құқығы туралы ақпаратты қазақ және орыс тілдерінде орналастыру міндетін көздейді.
ҚР ӘҚБтК-нің 190-бабы 5-бөлігінің 2) тармақшасы бойынша – 10 тұлғаға жалпы сомасы 237 875 теңге мөлшерінде айыппұл салынды.
Бұл – заңнамада белгіленген мерзімде тиісті сападағы да, тиісті емес сападағы да тауарды айырбастауды немесе қайтаруды қамтамасыз етпеу фактілері.
ҚР ӘҚБтК-нің 190-бабы 5-бөлігінің 3) тармақшасы бойынша – 19 тұлғаға жалпы сомасы 412 500 теңге мөлшерінде айыппұл салынды.
Бұл – тұтынушының құқықтары мен заңды мүдделерін бұзушылықтарды жою туралы наразылыққа заңнамада белгіленген мерзімде жазбаша жауап бермеу фактілері.
ҚР ӘҚБтК-нің 193-бабының 4-бөлігі бойынша – 1 тұлғаға 12 975 теңге мөлшерінде айыппұл салынды.
Аталған норма Қазақстан Республикасының аумағында тауарды бағасын теңгемен көрсетпей өткізуге, сондай-ақ тауарды құны көрсетілген бағадан жоғары өткізуге немесе жария шарт талаптары бойынша тауарды өткізген кезде оның бағасын теңгемен көрсетпеуге қатысты.
ҚР ӘҚБтК-нің 190-бабының 6-бөлігі бойынша – 4 тұлғаға жалпы сомасы 216 250 теңге мөлшерінде айыппұл салынды.
Бұл – аталған баптың бесінші бөлігінде көзделген құқық бұзушылықты әкімшілік жаза қолданылғаннан кейін бір жыл ішінде қайталап жасау жағдайлары.
Сонымен қатар, ҚР ӘҚБтК-нің 190-бабының 1-бөлігі бойынша 3 тұлғаға жалпы сомасы 129 750 теңге мөлшерінде айыппұл салынды.
Аталған құқық бұзушылықтар тұтынушылардан тауардың құнын дұрыс есептемеу, кем өлшеу, таразыдан жеу, есептен жеу, тауардың тұтынушылық қасиеттері немесе сапасына қатысты жаңылыстыру және өзге де алдау фактілеріне қатысты.
Осылайша, тұтынушылардың құқықтарын қорғау саласындағы анықталған бұзушылықтар бойынша салынған әкімшілік айыппұлдардың жалпы сомасы 1 117 475 теңгені құрады.
IV. СОТТА ТҰТЫНУШЫЛАРДЫҢ ҚҰҚЫҚТАРЫН ҚОРҒАУ
Тұтынушылардың бұзылған құқықтарын қалпына келтірудің маңызды тетіктерінің бірі – сот арқылы қорғау.
Есепті кезеңде Департамент 26 сот процесіне қатысты.
Оның ішінде:
· біртектес мәселе бойынша оннан астам тұтынушының мүддесін қорғау мақсатында 7 талап арыз берілді;
· оның 5-і толық қанағаттандырылды;
· 2 талап арыз бойынша сот қарауы жалғасуда;
· Департамент 19 сот процесіне үшінші тұлға ретінде қатысты.
Осы бағыттағы жұмыс азаматтардың бұзылған құқықтарын сот деңгейінде қалпына келтіруге және тұтынушылардың заңды мүдделерін қорғауға бағытталды.
Құрметті отырысқа қатысушылар!
2026 жылдың 9 айының қорытындысы бойынша Департаменттің жұмысы өтініштерді қарау, тұтынушылардың қаражатын қайтару, заң бұзушылықтардың жолын кесу, әкімшілік жауаптылыққа тарту және сот арқылы құқықтарды қорғау бағыттарында жүзеге асырылды.
Басты назар азаматтардың өтініштерін сапалы қарауға және нақты нәтижеге қол жеткізуге бағытталды.
Алдағы кезеңде де Департамент тұтынушылардың құқықтық сауаттылығын арттыру, нарықтағы заң талаптарының сақталуын қамтамасыз ету, заң бұзушылықтардың алдын алу және азаматтардың құқықтары мен заңды мүдделерін қорғау бойынша жүйелі жұмысты жалғастырады.
Назарларыңызға рахмет!

